Diari Oficial de la Generalitat Valenciana


Sumari del DOGV 6553, del 28-06-2011 (2011/7247)

Convocatòria de concurs oposició per a la provisió d'una plaça de metge de les Corts, grup A.
---------------------------------------------------------------------------------------------

### Dades del document

Número de DOGV
:   6553

Data del DOGV
:   28-06-2011

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2011/7247


Data del document
:   07-06-2011

Organisme emissor
:   Corts Valencianes

Tipus de document
:   Anunci

Descriptors 

:   * concurs administratiu

Convocatòria de concurs oposició per a la provisió d'una plaça de metge de les Corts, grup A. [2011/7247]
MESA DE LES CORTS
Per tal d'atendre les necessitats de personal de la institució, en exercici de les competències que li atorga l'article 34.1 quart del Reglament de la cambra i els articles 86 i 87 d i e de l'Estatut del personal de les Corts Valencianes, a proposta de la Presidència, la Mesa de les Corts, en sessió celebrada el dia 7 de juny de 2011, ha acordat convocar un concurs oposició per a la provisió d'una plaça de metge de les Corts, que es regirà per les bases següents:
BASES
Primera. Objecte de la convocatòria i normes generals
És objecte d'aquesta convocatòria la selecció, mitjançant el sistema de concurs oposició, per a la provisió d'una plaça de metge, vacant en la plantilla de les Corts, del grup A.
La convocatòria es regirà pel que disposen aquestes bases i, per al que no s'hi ha previst, serà aplicable l'Estatut del personal de les Corts Valencianes i les normes que es contemplen en la disposició final primera de l'estatut esmentat.
A l'efecte del que disposa l'article 59.5.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es considerarà efectuada l'oportuna notificació a les persones interessades mitjançant la publicació als taulers d'anuncis, als butlletins oficials que s'estableixen en aquesta convocatòria i en la pàgina web de les Corts .
La persona que obtinga la plaça que constitueix l'objecte d'aquesta convocatòria no podrà compatibilitzar-la amb l'exercici d'un segon lloc de treball, càrrec o activitat, en el sector públic, ni tampoc amb activitats de caràcter privat, excepte els supòsits d'excepció que s'estableixen en les disposicions vigents en matèria d'incompatibilitats.
Segona. Requisits de les persones aspirants
1. Condicions generals
Per a ser admesa a les proves selectives caldrà, d'acord amb el que disposa l'article 63 de l'Estatut del personal de les Corts Valencianes, reunir els requisits següents:
a) Tenir nacionalitat espanyola o ser nacional d'un estat membre de la Unió Europea o nacional d'aquells estats en què, en virtut de tractats internacionals celebrats per la Unió Europea i ratificats per Espanya, s'aplique la lliure circulació de treballadors en els termes en què aquesta es trobe definida en el Tractat Constitutiu de la Unió Europea.
També podran participar el cònjuge, els seus descendents i els descendents del cònjuge dels espanyols i dels nacionals d'altres estats membres de la Unió Europea, sempre que no estiguen separats de dret o siguen menors de 21 anys o majors d'aquesta edat que visquen al seu càrrec.
b) Tenir fets 16 anys d'edat i no excedir, si s'escau, de l'edat màxima de jubilació forçosa.
c) Estar en possessió del títol de llicenciat en medicina i cirurgia i l'especialitat de medicina del treball o el diploma en medicina d'empresa, expedits d'acord amb el que estableix la normativa vigent o complertes les condicions per a obtenir-los abans de la finalització del termini de presentació de sol·licituds. En el cas de titulacions obtingudes a l'estranger, caldrà posseir la credencial que n'acredite l'homologació.
d) No trobar-se inhabilitada per a l'exercici de la funció pública per sentència ferma.
e) No haver estat separada del servei públic mitjançant expedient disciplinari.
Les persones aspirants la nacionalitat de les quals no siga l'espanyola hauran d'acreditar, igualment, no estar sotmeses a sanció disciplinària o condemna penal que impedesca al seu estat l'accés a la funció pública.
f) Posseir capacitat funcional necessària per a l'exercici de les funcions que es deriven del lloc de treball que ha d'ocupar.
g) Complir els requisits que s'estableixen en aquesta convocatòria.
2. Les persones candidates hauran de reunir aquests requisits en la data en què acabe el termini de presentació de sol·licituds i mantenir-los durant tot el procés selectiu fins al moment de la presa de possessió.
Tercera. Adaptacions per a la realització de les proves
El tribunal resoldrà, per a les persones discapacitades que així ho sol·liciten, sobre l'aplicació de les mesures d'adaptació sol·licitades per a la realització de les proves i demanarà, si ho estima procedent, els dictàmens tècnics que calguen. A aquest efecte, les persones interessades hauran de formular la petició corresponent en la sol·licitud de participació en aquest procediment selectiu. Podran sol·licitar les mesures d'adaptació que necessiten d'acord amb la classificació següent:
1. Eliminació de barreres arquitectòniques i taula adaptada a la cadira de rodes.
2. Ampliació del temps de durada de l'exercici. Hauran d'acompanyar un certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.
3. Augment de la grandària dels caràcters de l'examen, per dificultat de visió.
4. Necessitat d'intèrpret, a causa de sordesa.
5. Sistema braille d'escriptura, per a persones invidents.
6. Unes altres, amb especificació de quines.
Si en el desenvolupament de les proves se suscitaren al tribunal dubtes raonables pel que fa a la compatibilitat funcional d'un aspirant, podrà demanar el dictamen corresponent a la Comissió Mixta de Discapacitats; en aquest cas la persona aspirant podrà participar condicionalment en el procés selectiu i quedarà en suspens la resolució definitiva sobre l'admissió o l'exclusió de les proves fins a la recepció del dictamen.
Quarta. Sol·licituds
1. Drets d'examen
Els drets d'examen seran de 26,29 euros i s'ingressaran en Bancaixa (CCC) 2077 0004 66 7077349954, del qual són titulars les Corts. El pagament de la taxa s'acreditarà mitjançant el justificant oportú.
Les persones amb discapacitat igual o superior al 33 per 100 estan exemptes del pagament dels drets d'examen i han de presentar el certificat de la Conselleria de Benestar Social, o dels òrgans competents d'altres administracions públiques, que acredite discapacitat igual o superior al 33%.
Així mateix, estan exempts del pagament els membres de famílies nombroses de categoria especial. Els membres de famílies nombroses de categoria general gaudiran d'una bonificació del 50% de la taxa. En ambdós casos hi hauran d'adjuntar el títol de família nombrosa en vigor, expedit per l'òrgan competent de la Conselleria de Benestar Social o pels òrgans competents d'altres administracions públiques.
També estaran exemptes del pagament les persones en situació de desocupació, prèvia presentació de l'acreditació corresponent.
La falta de justificació de l'abonament dels drets d'examen o de trobar-se exempta determinarà l'exclusió de la persona aspirant del procés selectiu.
Procedirà la devolució de les taxes per drets d'examen únicament en els supòsits i els procediments prevists en l'article 9 del Decret legislatiu d'1/2005, de 25 de febrer, de la Conselleria d'Economia, Hisenda i Ocupació, pel qual s'aprova el Text Refós de la Llei de Taxes de la Generalitat.
2. Presentació de sol·licituds
Els qui desitgen prendre part en aquest concurs oposició hauran de presentar o remetre la sol·licitud (segons el model que figura en l'annex II), dirigida a la presidenta de les Corts, en el registre de la institució, carrer de la Llibertat, 5, de València o en la forma establerta en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de 20 dies hàbils, comptadors a partir del següent a la publicació d'aquesta convocatòria en el Butlletí Oficial de les Corts i en el Diari Oficial de la Comunitat Valenciana.
Les persones aspirants de nacionalitat espanyola acompanyaran la sol·licitud amb una fotocòpia del document nacional d'identitat.
Les persones aspirants que no posseesquen la nacionalitat espanyola i tinguen dret a participar-hi, hauran d'acompanyar la sol·licitud, segons la procedència, dels documents següents: fotocòpia compulsada del document d'identitat o passaport corresponent i la targeta de resident comunitari o de familiar de resident comunitari en vigor, o si escau, de la targeta temporal de resident comunitari o de treballador comunitari en vigor. Així mateix, hauran de presentar declaració jurada o promesa que no està separat de dret del seu cònjuge i, si escau, del fet que l'aspirant viu a la seua costa seu n'està a càrrec.
La sol·licitud s'acompanyarà d'un currículum, que consistirà en una relació dels mèrits que s'al·leguen per a la fase de concurs, i que es realitzarà seguint l'ordre previst en el barem que figura en la base setena, punt 2 d'aquesta convocatòria. Únicament es valoraran els mèrits que puguen ser acreditats fins a la data de finalització del termini de presentació de sol·licituds. No es presentaran els documents acreditatius dels mèrits fins al moment assenyalat en la base setena, punt 2 citada.
Les persones aspirants que no posseesquen nacionalitat espanyola i, d'acord amb la base sisena, estiguen exempts de la realització de la prova de castellà, hauran de presentar junt amb la sol·licitud, una fotocòpia compulsada del diploma d'espanyol de nivell superior com a llengua estrangera establert en el Reial Decret 1137/2002, de 31 d'octubre, o del certificat d'aptitud en espanyol per a estrangers expedit per les escoles oficials d'idiomes o fotocòpia d'una titulació acadèmica espanyola expedida per l'òrgan oficial competent al territori espanyol.
La presentació d'una sol·licitud per a participar en aquesta convocatòria suposa l'acceptació d'aquestes bases.
Cinquena. Admissió de candidats i candidates
Les persones aspirants queden vinculades a les dades que hagen fet constar en les sol·licituds, i només poden demandar-ne la modificació mitjançant un escrit motivat, dins del termini establert en el punt 2 de la base quarta.
Acabat el termini de presentació de sol·licituds, per resolució de la Presidència de les Corts s'aprovarà la relació de persones admeses i excloses que es publicarà en el Butlletí Oficial de les Corts i assenyalarà, conforme a l'article 71 de la Llei de Règim Jurídic de les Administracions Públiques i del Procediment Administratiu Comú, el termini de 10 dies hàbils, comptadors a partir de l'endemà de la publicació de la relació provisional de persones admeses i excloses, d'esmena dels defectes en què haja incorregut la persona interessada o, si és el cas, el d'al·legacions per a les persones excloses de la llista.
En tot cas, a fi d'evitar errors i, en el supòsit que s'hi produesquen, cal possibilitar-ne l'esmena dins del termini i la forma escaient, les persones aspirants comprovaran no sols que no figuren en la relació provisional de persones admeses i excloses sinó, a més, que els seus noms i dades consten correctament en les pertinents relacions de persones admeses.
Acabat el dit termini, i vistes les reclamacions i una vegada esmenats els defectes, si pertoca, es dictarà una resolució de la Presidència de les Corts que aprove la llista definitiva d'aspirants admesos i exclosos a la realització de les proves, la qual serà publicada en el Butlletí Oficial de les Corts i en la pàgina web de les Corts .
Sisena. Prova de coneixement del castellà
Prova de coneixement del castellà per als aspirants que no posseesquen la nacionalitat espanyola i el seu coneixement de la dita llengua no es deduesca del seu origen:
Amb caràcter previ a la realització de les proves de la fase d'oposició, els aspirants que no posseesquen la nacionalitat espanyola hauran d'acreditar el coneixement del castellà mitjançant la realització d'una prova, en la que es comprovarà que posseeixen un nivell adequat de comprensió i expressió oral i escrita en aquesta llengua.
El contingut d'aquesta prova s'ajustarà al que disposa el Reial Decret 1137/2002, de 31 d'octubre, pel qual es regulen els diplomes d'espanyol com a llengua estrangera.
La prova es qualificarà com apte i no apte, sent necessari obtenir la valoració d'apte per a passar a realitzar les proves de la fase d'oposició.
El lloc i la data de realització d'aquesta prova es determinarà mitjançant una resolució de la Presidència de les Corts i es donarà a conèixer a les persones interessades en la resolució mitjançant la qual es faça pública la llista definitiva de persones admeses i excloses.
Queden eximits de realitzar aquesta prova els qui estiguen en possessió del diploma d'espanyol de nivell superior com a llengua estrangera establert pel Reial Decret 1137/2002, de 31 d'octubre, o del certificat d'aptitud en espanyol per a estrangers expedit per les escoles oficials d'idiomes o acrediten estar en possessió d'una titulació acadèmica espanyola expedida per l'òrgan oficial competent al territori nacional.
Setena. Proves selectives
El procediment de selecció de les persones aspirants serà el de concurs oposició, constarà d'una fase d'oposició, de caràcter obligatori i eliminatori, i d'una fase de concurs, de caràcter obligatori.
1. Desenvolupament de la fase d'oposició
L'oposició constarà de tres exercicis obligatoris i eliminatoris i un quart exercici obligatori però no eliminatori.
Primer exercici. Consistirà a contestar per escrit un qüestionari de 120 preguntes, sobre matèries comunes recollides en l'annex I, amb quatre respostes alternatives de les quals només una serà la correcta.
El temps de realització de l'examen serà determinat prèviament pel tribunal i en cap cas serà inferior a 50 segons per pregunta.
Segon exercici. Consistirà en el desenvolupament per escrit, durant un temps mínim de tres hores i màxim de quatre, a determinar pel tribunal, de dos temes triats entre tres extrets a l'atzar, pel tribunal, del programa que figura en l'annex II.
Una vegada conclosa la prova, els exercicis seran introduïts en un sobre i aquest serà tancat i quedaran sota la custòdia del tribunal qualificador, el qual cridarà individualment els opositors per a la lectura pública dels temes que hagen desenvolupat.
El tribunal podrà formular preguntes aclaridores sobre els temes exposats.
El lloc, les dates i les hores de lectura d'aquest exercici les anunciarà el tribunal amb la antelació deguda.
Tercer exercici. Consistirà a resoldre per escrit, en un temps mínim de tres hores i màxim de quatre, a determinar pel tribunal, dos supòsits pràctics referits a matèries contingudes en el temari específic de l'annex II de la convocatòria.
Quart exercici. Consistirà en una prova a determinar pel tribunal sobre coneixements del valencià amb una durada de 30 minuts. Aquest exercici tindrà caràcter obligatori però no eliminatori.
Qualificació dels exercicis
La puntuació màxima a obtenir en la fase d'oposició serà de 33 punts, que es distribuirà de la manera següent:
Primer exercici. L'exercici es qualificarà de 0 a 10 punts, amb un mínim necessari de 5 punts per a superar-lo.
El nivell de coneixements mínims exigits per a assolir els 5 punts en l'exercici serà contestar el 50% de respostes correctes netes. Les contestacions errònies es valoraran negativament amb una penalització equivalent a un terç del valor de cada contestació correcta i les contestacions en blanc ni puntuen ni penalitzen. La fórmula de correcció serà:
Respostes correctes netes = nombre d'encerts - (nombre d'errors/3).
Segon exercici: l'exercici es qualificarà de 0 a 10 punts, amb un mínim necessari de 5 punts per a superar-lo.
Tercer exercici: l'exercici es qualificarà de 0 a 10 punts, amb un mínim necessari de 5 punts per a superar-lo
Quart exercici: l'exercici es qualificarà de 0 a 3 punts.
Al final dels exercicis primer, segon i tercer es farà pública una relació de les persones aspirants aprovades, amb expressió de la puntuació assolida.
Al final del quart exercici es farà pública una relació de les persones aspirants amb expressió de la puntuació assolida.
Si alguna de les persones aspirants no poguera completar el procés selectiu a causa d'embaràs de risc o part, degudament acreditat, la seua situació quedarà condicionada a la finalització d'aquest i a la superació de les fases que hagen quedat ajornades, que no es podran demorar de manera que es menyscabe el dret de la resta dels aspirants i que hauran de realitzar-se abans de la publicació de la llista de l'aspirant que haja superat el procés selectiu. La resolució del procés haurà d'ajustar-se a temps raonables, la qual cosa haurà de ser valorat pel tribunal.
Qualificació final de la fase d'oposició
Per a superar la fase d'oposició serà necessari obtenir un mínim de 15 punts, puntuació que estarà determinada per la suma de les puntuacions obtingudes en cada un dels quatre exercicis que han de realitzar els aspirants.
Desenvolupament dels exercicis
La resolució de la Presidència de les Corts Valencianes que eleve a definitives les llistes de persones admeses i persones excloses, indicarà la data, el lloc i l'hora de la prova de castellà, si és el cas, i del començament del primer exercici, que s'anunciarà al tauler d'anuncis de les Corts i en la pàgina web ; així mateix, es publicarà en el Butlletí Oficial de les Corts amb una antelació no inferior a 15 dies hàbils. En tot cas, el primer exercici no s'iniciarà abans de tres mesos des de l'última publicació de la convocatòria.
En la mateixa resolució s'indicarà l'ordre de crida de les persones aspirants que serà, de conformitat amb la Resolució de la Conselleria de Justícia, Interior i Administracions Públiques, de 27 de setembre de 2010, per la lletra v.
L'anunci de la realització de la resta dels exercicis el farà públic el tribunal en la seu de les Corts i en la pàgina web , amb una antelació de 48 hores com a mínim.
Les persones aspirants seran convocades per a cada exercici en crida única.
Les persones aspirants hauran d'observar en tot moment les instruccions dels membres del tribunal o del personal ajudant o assessor durant la realització dels exercicis, amb vista al desenvolupament adequat d'aquests. Qualsevol alteració en el normal desenvolupament dels exercicis per part d'un o una aspirant, quedarà reflectida en l'acta corresponent; el dit aspirant podrà continuar el desenvolupament de l'exercici amb caràcter condicional fins que el tribunal resolga sobre l'incident.
Abans de l'inici de cada exercici, i sempre que s'estime convenient durant el desenvolupament d'aquest, els membres del tribunal, els ajudants o assessors comprovaran la identitat de les persones aspirants mitjançant la presentació del document d'identitat o el document equivalent per als nacionals d'altres estats a què fa referència la base segona, o del resguard amb fotografia, el passaport o el permís de conduir, sense que per a l'efecte siguen vàlides les fotocòpies compulsades dels documents. L'incompliment d'aquest requisit per algun aspirant en determinarà l'exclusió de la celebració de les proves.
En el cas de familiars d'espanyols o nacionals dels altres estats membres de la Unió Europea, hauran d'acreditar el vincle.
Les persones aspirants perdran els seus drets si es personen als llocs de realització quan ja s'hagen iniciat les proves o per la inassistència a aquestes, encara que es dega a causes justificades, excepte en els supòsits recollits en la base setena de la convocatòria.
D'acord amb el Reial Decret 192/1988, de 4 de març, durant la realització dels exercicis, no està permès fumar als llocs on es realitzen.
Durant la realització dels exercicis no està permès l'ús de telèfons mòbils.
Les persones aspirants podran utilitzar, en el desenvolupament de les proves selectives qualsevol de les llengües oficials de la Comunitat Valenciana.
El president o la presidenta del tribunal adoptarà les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants.
2. Fase de concurs
Finalitzada la fase d'oposició, junt amb el resultat de l'últim exercici de la fase d'oposició, el tribunal exposarà al públic al tauler d'anuncis de les Corts i en la pàgina web , la relació d'aspirants que, per haver superat tots els exercicis eliminatoris han de passar a la fase de concurs, i els citarà perquè en el termini de 10 dies hàbils presenten la sol·licitud (segons el model que figura en l'annex II) dirigida a la presidenta de les Corts, en el registre de la cambra, acompanyada de la documentació acreditativa dels mèrits i l'experiència prevists en la convocatòria, que hagueren relacionat en el currículum presentat junt amb la sol·licitud de participació en el concurs, d'acord amb el que hi ha previst en la base quarta de la convocatòria.
La puntuació màxima en la fase de concurs serà d'11 punts.
Desenvolupament del concurs
Acabat el termini de presentació de la documentació, es reunirà el tribunal a l'efecte de baremar els mèrits al·legats i acreditats degudament que es classificaran i puntuaran d'acord amb el barem següent:
a) Experiència professional: 5 punts
1. Es valorarà l'experiència professional dels aspirants d'acord amb el barem següent:
1.1. Per treballs realitzats en aquesta o una altra administració pública en plaça anàloga, a raó de 0.13 punts per cada mes complet de servei en actiu.
1.2. Per treballs realitzats en el sector privat, en treballs per compte d'altri, autònoms i professionals, en llocs amb funcions de metges del treball, a raó de 0.07 punts per mes complet de serveis en actiu.
En cap cas es valorarà l'experiència professional obtinguda en l'exercici de llocs de treball reservat a personal eventual.
En tot cas la puntuació màxima a assolir, per experiència professional, no podrà superar els 5 punts.
b) Formació: 6 punts
1. Valencià: màxim 2 punts.
El coneixement del valencià es valorarà fins a un màxim de 2 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb l'escala següent:
- Coneixement oral: 0,5 punts
- Grau elemental: 1,0 punt
- Grau mitjà: 1,5 punts
- Grau superior: 2,0 punts
La valoració del coneixement del valencià s'efectuarà puntuant exclusivament el nivell més alt obtingut.
2. Idiomes comunitaris: màxim de 2 punts
Es valorarà el coneixement de llengües oficials de la Unió Europea, diferents de la llengua espanyola acreditats documentalment, a raó de 0,20 punts per curs aprovat o l'equivalent si es tracta de cicles de l'Escola Oficial d'Idiomes.
Es puntuaran els cursos de conformitat amb els sis nivells segons es defineixen en el marco comú europeu de referència per a les llengües, en aplicació del RD 1629/2006 i equivalències entre els ensenyaments regulats pel Reial Decret 967/1988, de 2 de setembre, i les que regulen els reials decrets 944/2003 i 1629/2006, de 29 de desembre.
En el cas de titulacions obtingudes a l'estranger s'haurà d'estar en possessió de la credencial que n'acredite l'homologació o la convalidació si escau.
Per a la valoració dels idiomes comunitaris, en cap cas es consideraran els cursos superats d'idiomes inclosos en els plans d'estudis de batxiller elemental, graduat escolar, formació professional, batxiller superior i d'estudis universitaris de qualsevol nivell.
3. Titulació acadèmica: màxim 2 punts
Per la possessió de títols acadèmics oficials superiors a l'exigit en la convocatòria a raó de 2 punts per títol.
Justificació dels mèrits
La justificació dels mèrits recollits en l'anterior barem es realitzarà per qualsevol mitjà de prova admès en dret, i en particular:
- L'experiència professional s'acreditarà d'acord amb els criteris següents:
Els treballs per a administracions públiques s'acreditaran sempre mitjançant certificat oficial de l'òrgan competent.
La resta dels treballs per compte d'altri, mitjançant el contracte de treball i certificat de l'empresa de les funcions desenvolupades, sense que s'admeta contradicció entre ambdós documents. En tot cas, serà obligatòria la presentació del certificat o vida laboral que s'al·legue en el grup o grups de cotització corresponent a la categoria de les places convocades. En el supòsit de contradiccions preval la vida laboral.
Per al supòsit de professionals i autònoms, llicència fiscal o IAE, i certificat de col·legiació, quan procedesca, i també certificat o vida laboral que acredite haver cotitzat a la Seguretat Social durant tot el temps que s'al·legue en el grup o grups de cotització corresponents a la categoria convocada. Quan procedesca, i en substitució d'aquests documents, s'aportarà certificat oficial que acredite haver cotitzat en el règim especial o en la mutualitat corresponent.
- Per a tots els idiomes i títols es requerirà un certificat del corresponent centre docent o organisme oficial competent.
La qualificació final del concurs s'obtindrà amb la suma aritmètica de les puntuacions atorgades a cada un dels apartats del barem.
Una vegada baremats els mèrits, el tribunal exposarà al públic la llista d'aspirants, amb la puntuació obtinguda en la fase de concurs, desglossada en els distints apartats del barem, com també la de la persona aprovada amb la seua puntuació total, computada segons el que preveu el punt 2 d'aquesta base setena, i els concedirà un termini de deu dies hàbils perquè formulen les reclamacions i les esmenes que estimen pertinents amb relació a l'aplicació del barem.
Qualificació final del concurs oposició
Resoltes les possibles al·legacions i esmenes, el tribunal, mitjançant un anunci, publicarà en la seu de les Corts i en la pàgina web la relació definitiva de l'aspirant aprovat amb la puntuació obtinguda.
La qualificació final del concurs oposició estarà determinada per la suma aritmètica dels punts obtinguts en la fase de concurs i en la d'oposició.
Els casos d'empat que es produesquen es dirimiran de la manera següent: es donarà, en primer lloc, a la major puntuació obtinguda en la fase d'oposició i, si persisteix l'empat, aquest es dirimirà per la major puntuació obtinguda en els distints apartats del barem del concurs, pel mateix ordre en què hi figuren relacionats. En cas de persistir l'empat caldrà ajustar-se a la major puntuació obtinguda en el segon exercici. Si encara persisteix l'empat, es dirimirà per ordre alfabètic del primer cognom dels aspirants empatats, ordre que s'iniciarà per la lletra v, conforme al sorteig celebrat el dia 24 de setembre de 2010.
Vuitena. Tribunal
La Presidència de la cambra ordenarà la publicació del tribunal qualificador que ha de jutjar el concurs oposició en el Butlletí Oficial de les Corts i en la pàgina web , amb una antelació mínima d'un mes a la data de començament de les proves.
El tribunal qualificador, que serà designat per la Mesa de les Corts, estarà compost de la manera següent:
President: La presidenta de les Corts o el vicepresident en qui delegue.
Vocals:
Dos membres de la Mesa de les Corts de diferent grup parlamentari.
El lletrat major o lletrat en qui delegue.
Un funcionari o una funcionària de les Corts pertanyent al grup A, designat per la Mesa.
Un catedràtic o catedràtica o professor o professora titular d'universitat de disciplina mèdica, a proposta de les universitats valencianes.
Un representant del Consell de Personal, que actuarà amb veu i sense vot.
El secretari o la secretària, que serà un funcionari o funcionària de carrera de les Corts, nomenat per la Mesa, que actuarà a aquests efectes amb veu i sense vot.
El tribunal quedarà constituït, a més, pels suplents respectius que, simultàniament amb els titulars, hauran de designar-se.
En el cas que es produesca la pèrdua de les condicions en virtut de les quals s'haguera efectuat el nomenament dels membres del tribunal, després d'aquest, la Mesa de les Corts podrà procedir a la substitució consegüent del membre de què es tracte, la qual serà publicada en el Butlletí Oficial de les Corts, I també en la pàgina web .
El tribunal podrà utilitzar sota la seua direcció ajudants o col·laboradors per a agilitar les proves. Així mateix podrà disposar la incorporació al treball d'assessors especialistes per a les proves que considere convenient; els dits assessors limitaran la seua actuació a l'exercici de la seua especialitat tècnica, i no tindran vot en cap cas.
Els membres del tribunal, com també els assessors, hauran d'abstenir-se d'intervenir i podran ser recusats pels interessats quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
Així mateix, hauran d'abstenir-se aquells que hagueren realitzat tasques de preparació d'oposicions de les persones aspirants en els cinc anys anteriors a la publicació d'aquesta convocatòria.
El tribunal no podrà constituir-se ni actuar sense l'assistència almenys de cinc dels membres, titulars o suplents indistintament.
El funcionament del tribunal s'adaptarà al que hi ha establert en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú per als òrgans col·legiats, modificada per la Llei 4/1999, de 13 de gener.
Corresponen al tribunal les funcions relatives a la determinació concreta del contingut dels exercicis i a la qualificació de les persones aspirants, tant en la fase de concurs com en la d'oposició, i també, en general, l'adopció de totes les mesures que siguen precises amb vista al desenvolupament correcte de les proves selectives, per a la qual cosa disposarà de la facultat d'interpretació de les presents bases.
El tribunal, a l'efecte d'indemnitzacions per assistència a les sessions, es regirà d'acord amb el que hi ha disposat en l'acord de la Mesa sobre el pressupost de les Corts per a l'any 2011, com també per la normativa que es puga publicar en actualització de l'anterior.
A l'efecte de comunicacions i de qualsevol altra incidència el tribunal tindrà la seu al Palau de les Corts, a la plaça de Sant Llorenç, número 4, de València.
Novena. Relació definitiva i presentació de documents
Finalitzat el concurs oposició, es farà pública la llista de l'opositor aprovat, amb la seua puntuació total, que s'elevarà a la Mesa de les Corts amb la proposta de nomenament corresponent.
El tribunal no podrà aprovar ni declarar que ha superat el concurs oposició un nombre d'aspirants superior al de places convocades.
La llista definitiva s'exposarà en el tauler d'anuncis de les Corts i es publicarà en el Butlletí Oficial de les Corts i en la pàgina web de les Corts .
La persona aspirant proposada pel tribunal per a ocupar la plaça haurà de presentar en el Departament de Gestió de Personal, dins del termini de vint dies hàbils comptadors a partir que es faça pública en el Butlletí Oficial de les Corts la llista de persones aprovades, els documents següents:
1) Certificat de naixement, expedit pel registre civil corresponent, o fotocòpia compulsada del DNI o document equivalent per als nacionals d'altres estats a què fa referència la base segona.
2) Certificat mèdic acreditatiu de tenir la capacitat física i psíquica necessària per a l'exercici de les funcions del lloc de treball oferit.
3) Fotocòpia compulsada del títol acadèmic exigible segons el que hi ha establert en la base segona de la present convocatòria o certificat acadèmic que acredite haver realitzat tots els estudis per a l'obtenció del títol. En el cas de titulacions obtingudes en l'estranger, fotocòpia compulsada de la credencial que acredite l'homologació que corresponga.
4) Declaració jurada o promesa de no haver estat separat del servei públic mitjançant expedient disciplinari ni trobar-se inhabilitat penalment per a l'exercici de la funció pública.
Els aspirants que no tinguen la nacionalitat espanyola hauran de presentar declaració jurada o promesa de no estar sotmesos a sanció disciplinària o condemna penal que impedesca en el seu estat l'accés a la funció pública.
Desena. Nomenament i adscripció
Transcorregut el termini de presentació de la documentació i una vegada comprovada la conformitat dels documents presentats, la Mesa formularà el nomenament corresponent, que serà publicat en el Butlletí Oficial de les Corts, en la pàgina web de les Corts i notificat a la persona interessada.
Aquesta haurà d'incorporar-se al servei de les Corts Valencianes en el termini de 15 dies hàbils, comptadors a partir de la notificació.
La persona aspirant seleccionada que dins del termini establert, i excepte casos de força major, no presente la documentació acreditativa o se'n deduïra que no té algun dels requisits exigits, no podrà ser nomenada funcionària de les Corts, sense perjudici de la responsabilitat en què poguera haver incorregut per falsedat en la sol·licitud de participació. La plaça no ocupada per la persona aspirant que no presente la documentació quedarà vacant.
Onzena. Borsa de treball
A la finalització del procés selectiu la Mesa de les Corts procedirà a la constitució de la borsa de treball de conformitat amb l'article tercer del Reglament per a la selecció de personal interí de les Corts (DOCV número 4.502, de 19 de maig de 2003).
Dotzena. Recursos
La present convocatòria, les bases i tots els actes administratius que siguen dictats per a desplegar-la, excepte les actuacions del tribunal, podran ser impugnats per les persones interessades mitjançant la interposició d'un recurs contenciós administratiu en el termini de dos mesos comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb els articles 10.1.c i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant això, podrà interposar-se potestativament recurs de reposició davant el mateix òrgan que va dictar l'acte que es recorre, en el termini d'un mes comptador des de l'endemà de la publicació, o qualsevol altre recurs que estime procedent.
Contra els actes del tribunal, es podrà interposar recurs davant la Mesa de les Corts, en el termini d'un mes comptador a partir de l'endemà de la publicació, segons el que hi ha previst en l'article 54 de l'Estatut del personal de les Corts Valencianes.
La Mesa de les Corts completa el contingut de les bases precitades, i adopta resolució definitiva en totes les qüestions que se'n deriven de l'aplicació.
La qual cosa es publica per al coneixement general, de conformitat amb el que hi ha establert en l'article 95.1 del Reglament de les Corts.
Palau de les Corts Valencianes, València, 7 de juny de 2011.- La presidenta: María Milagrosa Martínez Navarro. El secretari segon: Antoni Such Botella.
ANNEX I
PROGRAMA PRIMER EXERCICI
BLOC GENERAL
TEORIA GENERAL DEL DRET I DRET CONSTITUCIONAL
1. El dret com a sistema de normes jurídiques. El concepte material i formal de llei. El principi de supremacia de la Constitució, els tractats internacionals i el dret comunitari europeu. El costum, els principis generals del dret i la jurisprudència.
2. L'Estat. Formes d'Estat i formes de govern. Origen i desenvolupament del concepte d'Estat. Definicions i elements constitutius de l'Estat. Les funcions de l'Estat. Formes d'Estat i formes de govern.
3. El procés d'elaboració de la Constitució de 1978. La fórmula política de la Constitució. La reforma de la Constitució.
4. La Unió Europea. Els tractats fundacionals i els tractats d'adhesió posteriors. Institucions: el Consell Europeu, el Consell de la Unió Europea o Consell de Ministres, la Comissió Europea, el Parlament Europeu, el Tribunal de Justícia de les Comunitats Europees.
5. La direcció de l'Estat: evolució històrica i dret comparat. Regulació constitucional de la Corona. Funcions de la Corona. Les relacions amb altres òrgans de l'Estat.
6. Les Corts Generals: composició. El sistema electoral. L'organització de les cambres. Òrgans directius i òrgans de treball parlamentari. L'Estatut del diputat. El funcionament de les Corts Generals.
7. Les Corts Generals: la funció legislativa. La funció d'impuls i control. Les funcions d'informació i direcció política. La funció pressupostària, la potestat tributària i les relacions amb el Tribunal de Comptes. La funció d'impuls de l'acció del govern.
8. El Govern: evolució històrica i comparada. Composició i funcions del Govern. Les relacions entre les Corts i el Govern: característiques generals del sistema parlamentari espanyol. La investidura del president del Govern. La moció de censura i la qüestió de confiança. La dissolució de la cambra.
9. L'administració de justícia. El Consell General del Poder Judicial i el ministeri fiscal. El jurat i la participació ciutadana. El Tribunal Constitucional. Naturalesa, composició, organització i funcionament. Estatut dels seus membres. Funcions del Tribunal Constitucional.
10. Drets fonamentals i llibertats públiques. Dret i llibertat individual. Dret de participació. Garantia dels drets i llibertats fonamentals. El Defensor del Poble. El recurs d'empara davant el Tribunal Constitucional.
DRET AUTONÒMIC
11. Naturalesa i construcció de l'Estat autonòmic. El principi autonòmic en la construcció de l'Estat: unitat i autonomia. Els principis d'integració constitucional. Vies d'accés a l'autonomia i processos d'elaboració i aprovació dels estatuts. Sistema de fonts de les comunitats autònomes. L'Estatut d'autonomia. La potestat legislativa. La potestat reglamentària.
12. Els criteris generals de la distribució de competències. Les competències normatives. Les competències executives. La modificació extraestatutària de les competències.
13. El traspàs de serveis de l'Estat a les comunitats autònomes. Les transferències de béns i serveis. La valoració dels serveis transferits. El procés de transferència de funcionaris a les comunitats autònomes.
14. Organització institucional bàsica de les comunitats autònomes. Assemblea legislativa. Consell de Govern. President. La participació de les comunitats autònomes en les institucions de l'Estat. El Senat com a cambra de representació territorial. La iniciativa legislativa de les comunitats autònomes. La iniciativa per a la reforma constitucional.
15. La resolució del conflicte entre l'Estat i les comunitats autònomes. Els conflictes de competència. El conflicte positiu. El conflicte negatiu. La impugnació del Govern contra disposicions i resolucions de les comunitats autònomes que provoca la suspensió automàtica. El recurs d'inconstitucionalitat. L'execució estatal forçosa.
16. L'Estatut com a norma jurídica. La naturalesa de l'Estatut d'autonomia. La posició de l'Estatut en el sistema normatiu. La interpretació de l'Estatut. Les disposicions generals. Els elements de la comunitat autònoma. El preàmbul de l'Estatut. Denominació i símbols. Règim idiomàtic. Normes de tasca.
17. Les competències. Regles constitucionals de la distribució competencial. Regles constitucionals d'articulació. Els límits de la competència autònoma. Els supòsits de limitació extraordinària de la competència de la Generalitat. Els supòsits d'ampliació extraestatutària de la competència autònoma. Competències pròpies i competències transferides: assaig de delimitació. Les competències condicionades. Les competències condicionades en l'Estatut valencià. Problemes competencials especials. Els decrets de transferències. La reforma de l'Estatut.
18. La Generalitat: el president de la Generalitat. El problema de l'executiu autònom. La presidència. L'estatut del president. La Generalitat: el Consell o Govern Valencià. La posició del Consell o Govern Valencià. Composició i nomenament del Consell. L'estatut dels consellers i el règim del Consell. Les funcions dels consellers. Les funcions del Consell.
19. El Consell Valencià de Cultura. La Sindicatura de Comptes. El Síndic de Greuges. L'ens públic Radiotelevisió Valenciana. El Consell Jurídic Consultiu. L'Acadèmia Valenciana de la Llengua. El Comitè Econòmic i Social.
DRET PARLAMENTARI
20. La Generalitat: instàncies democraticorepresentatives. El sufragi i el vot. El sistema electoral: els condicionants estatutaris. L'organització de les Corts Valencianes.
21. L'estructura del Parlament. Unicameralisme i bicameralisme en el sistema constitucional. Especial referència a les Corts Generals.
22. Dret parlamentari. El Reglament de les cambres: tipologia i naturalesa jurídica. Altres fonts. Resolucions de la Mesa. El costum i el precedent parlamentari. La interpretació del dret parlamentari. El Reglament de les Corts Valencianes. Naturalesa jurídica, elaboració i reforma. Estructura.
23. La convocatòria de les cambres: autoconvocatòria i convocatòries automàtiques i necessàries. Reunions periòdiques i períodes de sessions. La Diputació Permanent. Dret vigent en aquesta matèria.
24. Les sessions: classes, dies i hores hàbils. L'ordre del dia: elaboració i significat. El quòrum i les seues classes. Les incompatibilitats. La renúncia i substitució dels diputats. Dret vigent en aquesta matèria.
25. La presidència de les Corts. Els òrgans de govern. La Mesa: importància, naturalesa i funcions. Elecció. La Junta de Síndics.
26. L'estatut jurídic dels parlamentaris. Les prerrogatives parlamentàries. Els drets i els deures dels parlamentaris. Els grups parlamentaris i la seua naturalesa jurídica, formació i estatut.
27. L'organització de les Corts Valencianes. L'Estatut del personal de les Corts. Òrgans competents en matèria de personal. Drets i deures dels funcionaris i les funcionàries de les Corts. Accés i provisió dels llocs de treball de les Corts.
DRET ADMINISTRATIU
28. La Llei de Règim Jurídic de les Administracions Públiques i del Procediment Administratiu Comú. Objecte i àmbit d'aplicació. Principis generals.
29. Els òrgans de les administracions públiques. Creació. Competència. Delegació. Avocació. Encàrrec de gestió. Delegació de signatura. Suplència. Coordinació i comunicacions. Instruccions i ordres de servei. Òrgans col·legiats. Règim jurídic. Composició. Convocatòries, sessions i actes. Abstenció i recusació.
30. Els interessats. Concepte. Capacitat d'obrar. Representació. Identificació. Pluralitat d'interessats. Drets dels ciutadans. Llengua dels procediments. Dret d'accés a arxius i registres. Els registres. Col·laboració i compareixença dels ciutadans.
31. La responsabilitat de la tramitació. Obligació de resoldre. Silenci administratiu. Incorporació de mitjans tècnics. Validesa i eficàcia de documents i còpies. Termes i terminis. Còmput. Ampliació. Tramitació d'urgències.
32. Les disposicions administratives. Jerarquia i competència. Publicitat i inderogabilitat singular. Els actes administratius. Producció i contingut. Motivació. Forma. Eficàcia: executivitat. Efectes. Notificació. Publicació. Nul·litat i anul·labilitat. Transmissibilitat. Conversa. Validació.
33. El procediment administratiu. Iniciació. Ordenació. Instrucció. Finalització. Execució.
34. La revisió d'ofici. Recursos administratius. Les reclamacions prèvies a l'exercici d'accions civils i laborals.
35. La potestat sancionadora. Principis. Principis del procediment sancionador.
36. La responsabilitat patrimonial de l'administració. Responsabilitat de les autoritats i el personal al seu servei.
37. Objecte i àmbit d'aplicació de la Llei 30/2007, de 30 d'octubre, de Contractes del Sector Públic. Delimitació dels tipus contractuals. Parts del contracte. Objecte, preu i quantia del contracte. Garanties exigibles en la contractació del sector públic. Normes generals de la preparació i de l'adjudicació de contractes per part de les administracions públiques.
ANNEX II
PROGRAMA DEL SEGON I DEL TERCER EXERCICI
BLOC ESPECÍFIC
1. La medicina del treball. Conceptes bàsics, relació entre treball i salut. L'especialitat de medicina del treball. El dret a la salut.
2. Dret del treball. Fonts. Desenvolupament a Espanya. Criteris d'ordenació de normes. Sistema espanyol de Seguretat Social. Evolució. Característiques. Estructura. Acció protectora. Afiliació, altes i baixes en el règim general de la Seguretat Social. Contingències professionals.
3. Incapacitat laboral: definició i concepte. Valoració. Incapacitat temporal: concepte i requisits. Incapacitat permanent: concepte, classes i graus. Prestacions en incapacitat. Control de la incapacitat laboral en l'administració autonòmica. Normativa i funcions.
4. Danys derivats del treball I. L'accident de treball. Concepte. Classificació. Particularitats de l'accident en missió i in itinere. Notificació. Registre. Índexs de sinistralitat laboral.
5. Danys derivats del treball II. La malaltia professional. Delimitació del concepte de malaltia professional. Llistat de malalties professionals. Model de comunicat de malaltia professional, normes per a l'elaboració i la tramitació. Malalties relacionades amb el treball.
6. Els serveis de prevenció de riscs laborals. Organització de recursos per a l'exercici de l'activitat preventiva. Recursos materials i humans. Funcions i nivells de qualificació.
7. El sistema de prevenció de la Generalitat Valenciana. Sectors preventius i normativa d'aplicació.
8. Els serveis de prevenció propis i aliens. Requisits per a l'acreditació i l'autorització: actuacions de l'autoritat laboral i sanitària en aquesta matèria. Normativa de referència en la Generalitat Valenciana per a l'actuació sanitària.
9. Les mútues d'accidents de treball i malalties professionals: constitució, competències i àmbit d'actuació. Funcions específiques en prevenció de riscs laborals. Societats de prevenció.
10. La Inspecció de Treball i Seguretat Social. Procediment d'actuació en prevenció de riscs laborals. Infraccions a l'Ordre social relacionades amb l'activitat sanitària.
11. Relacions de la medicina del treball amb la resta d'especialitats preventives. Els professionals sanitaris en els serveis de prevenció de riscs. Funcions bàsiques dels metges del treball.
12. Consulta i participació dels treballadors en matèria de prevenció de riscs laborals. El dret de participació i consulta. Els delegats de prevenció. El Comitè de Seguretat i Salut.
13. Gestió de la prevenció: Pla de prevenció. El Pla de vigilància de la salut.
14. L'avaluació de riscs. Definició i objectius. Tipus d'avaluacions. Identificació de perills. Severitat del dany, probabilitat del risc. Avaluació de l'estat de salut dels treballadors.
15. Factors de risc de tipus físic. Concepte. Mesurament. Efectes per a la salut. Legislació específica que afecte la vigilància de la salut. Mesures preventives amb relació a l'activitat sanitària del Servei de Prevenció.
16. Qualitat de l'aire interior. Naturalesa i fonts dels contaminants físics a l'interior. Contaminació biològica. Efectes sobre la salut. Mesures preventives. Síndrome de l'edifici malalt.
17. Millora de les condicions de treball: confort acústic i tèrmic.
18. Fisiologia laboral. Principals aspectes de la contracció muscular. Metabolisme muscular. Adaptació cardiocirculatòria a l'esforç.
19. Fisiologia laboral. Adaptació respiratòria a l'esforç. Adaptació renal a l'esforç. Termoregulació en l'exercici físic. Capacitat de treball. Fatiga: tipus i característiques. Bioritmes.
20. Alteracions musculoesquelètiques relacionades amb el treball. Classificació. Factors de risc i mesures preventives.
21. Factors de naturalesa psicosocial. Conseqüències. Intervenció i prevenció del risc psicosocial. La insatisfacció laboral. Conseqüències per a l'organització i l'individu. Concepte d'estrès. Factors d'estrès. Efectes sobre la salut. Intervenció preventiva.
22. Altres problemes psicosocials. Síndrome de burnout. Concepte. Característiques i prevenció. Assetjament laboral. Concepte. Formes d'expressió. Origen i desenvolupament. Conseqüències. Valoració i intervenció.
23. Alcoholisme: definició i epidemiologia. Mesures preventives. Tractament i reinserció social.
24. Tabaquisme: definició i epidemiologia. Patologia associada. Lluita contra el consum de tabac en el medi laboral: espais sense fum.
25. Altres drogodependències. Aspectes legals. Mesures preventives en l'àmbit laboral. Tractament i reinserció laboral.
26. Mitjans d'exploració psicodiagnòstica en medicina del treball. Detecció, valoració i maneig de personalitats conflictives en el medi laboral.
27. Protecció dels treballadors especialment sensibles a determinats riscs: normatives de referència. Discapacitats i accés a la funció pública.
28. Protecció de la maternitat. Factors de risc per a la reproducció humana. Vigilància de la salut durant l'embaràs i el període de lactància. Procediment d'actuació en cas de risc per a la gestació o la lactància.
29. Legionel·losi. Exposició a la legionel·la. Riscs per a la salut. Criteris higiènic sanitaris per a la prevenció i el control. Actuacions. Legislació. Funcions dels serveis de prevenció de riscs en la prevenció.
30. Tuberculosi pulmonar. Normativa sobre malalties de declaració obligatòria, actuacions del metge del treball davant la presència de casos en l'administració pública, coordinació amb l'autoritat sanitària.
31. Les alteracions de la veu des del punt de la vista dels riscs laborals. Epidemiologia. Classificació, prevenció i diagnòstic.
32. Immunització. Vacunacions en el món laboral. Vacunacions específiques. Immunoprofilaxi.
33. Protocol d'actuació en cas d'accidents amb material contaminat amb risc biològic.
34. Mesures d'urgència mèdica en l'àmbit laboral. Suport vital bàsic. Seqüència i actuació. Suport vital avançat. Traumatismes. Cremades. Intoxicacions. Hemorràgies.
35. Vigilància de la salut dels treballadors. Concepte. Objectius. Característiques. Tipus. Normativa. Relacions amb la història natural de la malaltia laboral. Cribratge i diagnòstic precoç. Validesa de les proves diagnòstiques.
36. Ètica i salut laboral, el secret mèdic, el consentiment informat. Confidencialitat i normativa d'aplicació. La protecció de dades de caràcter personal de salut, normativa i aplicació pràctica en els serveis de prevenció.
37. Problemes medicolegals i deontològic derivats de l'exercici professional de la medicina del treball. Responsabilitat professional. Malpraxi.
38. Documentació clínica en prevenció. La informació clínica com a font de drets i deures. Normativa.
39. La història clinicolaboral: concepte i elements diferenciadors amb la història clínica tradicional. La vigilància de la salut individual mitjançant exàmens de salut: composició, tipus, metodologia d'actuació, característiques i aplicació en prevenció de riscs laborals. Enquestes i qüestionaris de salut. Altres controls biològics d'aplicació.
40. Epidemiologia laboral. Mesures d'incidència, freqüència i gravetat del dany laboral. Tipus d'estudis epidemiològics. Qualitat dels estudis epidemiològics. Causalitat en epidemiologia.
41. Estadística. Definicions fonamentals. Estadística descriptiva i inferencial. Tipus de variables. Paràmetres. Conceptes generals de probabilitat. Teorema de Bayes. Distribucions de probabilitat.
42. Estadística descriptiva. Mesures de tendència central, de dispersió, de posició. Modalitats de mostratge. Proves d'hipòtesis. Potència d'una prova. Proves de conformitat. Proves d'independència. Correlació i regressió. Aplicacions pràctiques en medicina del treball.
43. La medicina basada en l'evidència. Concepte. Mètodes. Nivells d'evidència i recomanació.
44. Promoció de la salut en el medi laboral. Concepte. Mesures preventives que milloren el clima laboral i la salut dels empleats públics.
45. Valoració del dany corporal en l'àmbit laboral. Principals sistemes i criteris de valoració. Conceptes de deficiència, discapacitat i minusvalidesa. Classificació de l'OMS. Qualificació i valoració del grau de deficiència, discapacitat i minusvalidesa.
46. Toxicologia laboral. Indicadors biològics d'exposició. Concepte.
47. Cancerígens, mutàgens i teratògens. Càncer professional, mecanismes d'acció. Mesures de prevenció.
48. Actuacions específiques en l'àrea de vigilància de la salut respecte als riscs dels treballadors usuaris de pantalles de visualització de dades.
49. Actuacions específiques en l'àrea de vigilància de la salut respecte als riscs dels treballadors exposats a agents químics.
50. Actuacions específiques en l'àrea de vigilància de la salut respecte als riscs dels treballadors exposats a plaguicides. Definició del problema en l'àmbit de la funció pública (DDD). Avaluació del risc laboral per a la salut. Protocol mèdic específic aplicable.
51. Actuacions específiques en l'àrea de vigilància de la salut respecte als riscs dels treballadors exposats a agents biològics. Definició del problema. Avaluació del risc laboral per a la salut. Protocol mèdic específic aplicable.
52. Actuacions específiques en l'àrea de vigilància de la salut respecte als riscs dels treballadors exposats a manipulació manual de càrregues. Definició del problema. Avaluació del risc laboral per a la salut. Protocol mèdic específic aplicable.
53. Actuacions específiques en l'àrea de vigilància de la salut respecte als riscs dels treballadors exposats a postures forçades. Avaluació del risc laboral per a la salut protocol mèdic específic aplicable.
54. Actuacions específiques en l'àrea de vigilància de la salut respecte als riscs dels treballadors exposats a moviments repetitius. Definició del problema. Avaluació del risc laboral per a la salut. Protocol mèdic específic aplicable.
55. Actuacions específiques en l'àrea de vigilància de la salut respecte als riscs dels treballadors exposats a riscs susceptibles de produir asma laboral. Definició del problema. Avaluació del risc laboral per a la salut. Protocol mèdic específic aplicable.
56. Actuacions específiques en l'àrea de vigilància de la salut respecte als riscs dels treballadors exposats a riscs susceptibles de produir neuropaties per pressió. Definició del problema. Avaluació del risc laboral per a la salut. Protocol mèdic específic aplicable.
57. Actuacions específiques en l'àrea de vigilància de la salut respecte als riscs dels treballadors exposats a treball a torns. Definició del problema. Criteris d'aptitud.
58. Actuacions específiques en l'àrea de vigilància de la salut respecte als riscs dels treballadors exposats a riscs susceptibles de produir dermatosis professionals. Definició del problema. Avaluació del risc laboral per a la salut. Protocol mèdic específic aplicable.
59. Actuacions específiques en l'àrea de vigilància de la salut respecte als riscs dels treballadors exposats a soroll. Definició del problema. Avaluació del risc laboral per a la salut. Protocol mèdic específic aplicable.